འཚེ་བ་མེད་པའི་ལམ་ཐོག་བསྐྱོད་པ་ཡང་ང་ཚོ་བོད་མི་རིགས་ཀྱི་རང་དབང་འཐབ་རྩོད་ཀྱི་ཁེ་ཕན་དོན་དག་གཅིག་པུ་མ་ཡིན་པར་འཛམ་གླིང་ཐོག་འཕྲད་པའི་མིའི་རིགས་ཀྱི་དཀའ་རྙོག་ཁག་སེལ་རྒྱུར་འོས་ཤིང་འཚམས་པའི་ཐབས་ལམ་བཟང་ཤོས་ནི་འཚེ་བ་མེད་པའི་ལམ་ལ་བརྟེན་དགོས་པ་དང༌།གཞན་ལ་མིག་དཔེ་བཟང་པོ་ཞིག་བསྟན་ཐུབ་པའི་ང་ཚོས་རེ་བ་རྒྱག་གི་ཡོད།འཛམ་གླིང་གི་ཕྱོགས་གང་ས་ནས་བོད་དོན་ཐོག་རྒྱབ་སྐྱོར་ཆེན་པོ་ཡོང་བའི་གནད་དོན་གཅིག་ནི་རང་རེས་རང་དབང་འཐབ་རྩོད་ཀྱི་ལས་འགུལ་འཚེ་བ་མེད་པའི་ལམ་ལ་བརྟེན་ནས་མཐའ་འཁྱོངས་བྱེད་བཞིན་ཡོད་སྟབས་མི་ཚོས་དགའ་མོས་ཀྱིས་རྒྱབ་སྐྱོར་བྱེད་ཀྱི་ཡོད་ཅེས་ཁོང་ཚོས་བརྗོད་ཀྱི་ཡོད།འཚེ་བ་མེད་པའི་ལམ་ལ་བརྟེན་ནས་འཐབ་རྩོད་བྱེད་པར་ངེས་པར་དུ་ང་ཚོར་ཤེས་བྱ་ཡོན་ཏན་དགོས་པ་དང༌།ཡོན་ཏན་མེད་ན་རང་རེས་འཚེ་བ་མེད་པའི་ལམ་ལ་བརྟེན་ནས་ཇི་ལྟར་བྱས་ཏེ་རང་དབང་རྩོད་ལེན་བྱེད་ཐུབ་བམ།དེར་བརྟེན་ཤེས་ཡོན་སློབ་གསོ་ནི་ཧ་ཅང་གལ་ཆེན་པོ་ཡིན།